তৃণমূলের পতাকা ছেঁড়ার অভিযোগ! দোলের দিন তুমুল বিতর্ক খড়দহে

উত্তর ২৪ পরগনা: পতাকা ছেঁড়াকে কেন্দ্র করে উত্তর ২৪ পরগনা (North 24 Parganas) জেলার খড়দহ (Khardaha) পৌরসভার ১৩ নম্বর ওয়ার্ডে রাজনৈতিক উত্তেজনা চরমে। দোলপূর্ণিমার দিন নির্দল কাউন্সিলর অর্পিতা দাশগুপ্তর নেতৃত্বে আয়োজিত দোল উৎসবকে ঘিরে শুরু হয়েছে রাজনৈতিক বিতর্ক। অভিযোগ উঠেছে, ওই অনুষ্ঠানে তৃণমূল কংগ্রেসের দলীয় পতাকা (TMC Flag) ছিঁড়ে ফেলা হয়েছে এবং সেই পতাকা ব্যবহার করা হয়েছে মঞ্চ নির্মাণের কাজে। এই অভিযোগ ঘিরেই তৃণমূল কর্মীরা পথে নেমে বিক্ষোভ দেখিয়েছেন।

তৃণমূলের অভিযোগ, ৪০ বছর ধরে নির্দলের দখলে থাকা এই ওয়ার্ডে বারবার তাদের রাজনৈতিক কার্যকলাপ বাধার মুখে পড়ছে। তাঁদের দাবি, নির্দল কাউন্সিলরের উপস্থিতিতেই দলীয় পতাকা ছিঁড়ে ফেলা হয়েছে। শুধু তাই নয়, স্থানীয় মহিলাদের ভয় দেখানো হচ্ছে বলেও অভিযোগ তুলেছে তৃণমূল। তাঁদের আরও দাবি, কাউন্সিলর অর্পিতা দাশগুপ্ত হুমকি দিচ্ছেন যে, তার আয়োজিত অনুষ্ঠানে যারা অংশ নেবেন না, তাঁরা সরকারি প্রকল্প ‘লক্ষ্মীর ভাণ্ডার’-এর সুবিধা থেকে বঞ্চিত হতে পারেন।

আরও পড়ুন: তালিকা যাচাইয়ের কাঠামো আর দায়িত্ব দিতে বৈঠকে অভিষেক

যদিও এই সমস্ত অভিযোগকে ভিত্তিহীন বলে উড়িয়ে দিয়েছেন নির্দল কাউন্সিলর অর্পিতা দাশগুপ্ত। তিনি দাবি করেছেন, তৃণমূল ইচ্ছাকৃতভাবে তার নামে মিথ্যা প্রচার করছে এবং রাজনৈতিক স্বার্থসিদ্ধির জন্য এই ধরনের অভিযোগ আনা হয়েছে। এলাকায় দুই পক্ষের মধ্যে চাপা উত্তেজনা থাকলেও প্রশাসনের তরফে এখনও পর্যন্ত কোনও কড়া পদক্ষেপ নেওয়া হয়নি। তবে পরিস্থিতি নিয়ন্ত্রণে রাখতে স্থানীয় প্রশাসন নজরদারি চালাচ্ছে।